Skolier beseer toe vermeende betreders op skool begin skietDowerglen High School in Edenvale, Johannesburg (Foto: Google Maps) ŉ Matrikulant van Dowerglen High School in Edenvale, Johannesburg, is Woensdagoggend beseer toe hy in ŉ klaskamer by die skool geskiet is. Steve Mabona, woordvoerder van die departement van onderwys, het gesê gewapende betreders is glo naby die netbalbaan opgemerk en het lukraak begin skiet. “Van die skote is deur twee klaskamervensters op die eerste verdieping gevuur. Die matrikulant is op sy skouer en maag, net onder sy arm, getref.” Polisiebeamptes en veiligheidsmaatskappye in die omgewing het dadelik reageer en die verdagtes agternagesit. “Drie persone is in hegtenis geneem en ŉ soektog duur voort na ŉ moontlike vierde verdagte,” het Mabona bygevoeg. “Die skoliere se ouers is in kennis gestel.” Paramedici het ook vinnig reageer en die seun is in ŉ stabiele toestand na Edenvale-hospitaal geneem. “Ons wens hom spoedige beterskap toe,” het Mabona bygevoeg. Die departement het ook traumaberading vir skoliere gereël. Russel Meiring, woordvoerder van ER24, het gesê die klinieksuster by die skool het reeds die seun begin behandel toe paramedici by die toneel opgedaag het. “Hy het vermoedelik saam met ander leerders in die klaskamer gesit toe hulle geweerskote gehoor het. Hy is in die bors getref en dadelik na die skoolkliniek geneem,” het Meiring bygevoeg.